Source: https://majandus24.postimees.ee/6837155/rein-kilk-moisteti-as-pere-maksejouetuse-pohjustamises-oigeks
Timestamp: 2020-06-03 07:43:23+00:00

Document:
Rein Kilk mõisteti AS Pere maksejõuetuse põhjustamises õigeks - Majandus
Otsuse saab kuu jooksul vaidlustada
Rein Kilk (vasakul) ja Neeme Raig kohtusaalis.
Tallinna ringkonnakohus mõistis AS Pere maksejõuetuse põhjustamise süüasjas ettevõtja Rein Kilgi ja tema kaaskohtualused õigeks.
Ringkonnakohus tühistas varasema Harju maakohtu süüdimõistva otsuse ja mõistis uue otsusega Rein Kilgi, Neeme Raigi, Kaie Kilgi (endise perenimega Raig) ja Kristjan Oolo õigeks.
Ringkonnakohus leidis, et süüdistuses ei sisaldu süüdistatavate vastutuse eelduseks olevaid asjaolusid, mistõttu nende süüdi tunnistamine neile esitatud süüdistuse alusel ei ole võimalik ning nad tuleb õigeks mõista.
Kohus tühistas maakohtu otsuse Lõuna Toiduainetööstuse ASi (pankrotis) tsiviilhagi väljamõistmises Rein Kilgilt, Neeme Raigilt, Kaie Kilgilt, Kristjan Oololt ja Karl Liivapuult. Maakohus oli eelmisel aastal mõistnud süüdistatavatelt välja solidaarselt Lõuna Toiduainetööstuse ASi kasuks 200 000 eurot.
Kohus jättis Lõuna Toiduainetööstuse ASi tsiviilhagi Rein Kilgi, Neeme Raigi, Kaie Kilgi, Kristjan Oolo ja Karl Liivapuu vastu 200 000 euro nõudes läbi vaatamata.
Kohus mõistis riigilt Lõuna Toiduainetööstuse ASi kasuks välja esindajale makstud tasu 6205,10 eurot, kuid kannatanu esindaja taotlused apellatsioonimenetluses makstud tasu hüvitamiseks jäid rahuldamata.
Ringkonnakohus mõistis riigilt Rein Kilgi kasuks välja kaitsjale Ramon Raskile makstud tasu 30 240 eurot, Neeme Raigi kasuks kaitsjale Tarmo Petersonile makstud tasu 30 384 eurot, Kristjan Oolo kasuks advokaat Andrei Svištšile makstud tasu 30 384 eurot ja Karl Liivapuu kasuks esindajale Aivar Pilvele makstud tasu 34 560 eurot.
Karl Liivapuu suhtes oli kohus kriminaalmenetluse oma määrusega lõpetanud juba 2017. aasta 23. jaanuaril avaliku menetlushuvi puudumise tõttu. Liivapuu pidi tasuma riigituludesse 10 000 eurot.
Tagasi põrgatatud otsus
Ringkonnakohus arutas süüasja teist korda, kuna 26. aprillil saatis riigikohus selle ringkonnakohtule uueks arutamiseks. Riigikohtu hinnangul ei põhjendanud ringkonnakohus oma õigeksmõistvat otsust nõuete järgi, ent ka maakohtu süüdimõistva otsuse jõustamiseks polnud alust.
Kriminaalasjas süüdistatakse Rein Kilki, Kaie Kilki, Neeme Raigi ja Kristjan Oolot ASi Pere maksejõuetuse põhjustamises. Süüdistuse järgi asutasid nad 2012. aastal AS Pere ainuosalusega tütarühingu Pere Pagar OÜ, kuhu kandsid kogu aktsiaseltsi vara, millest osa müüdi edasi ning osa koormati ebamõistliku rendilepinguga.
Maakohus leidis mullu 28. mai süüdimõistvas otsuses, et vara üleandmine oli kinke iseloomuga tehing, mis põhjustas AS Pere maksejõuetuse ja kahjustas võlausaldajate huve.
Ringkonnakohus hindas mullu 7. novembri otsuses, et ASi Pere vara tütarühingule üleandmine on käsitatav kontsernisisese sissemaksena, millega ei saanud emaettevõtet kahjustada. Apellatsioonikohus varaga tehtud edasiste tehingute kahjulikkust ei analüüsinud.
Riigikohus osutas oma lahendis, et ringkonnakohus jättis põhjendamata, miks oli tegemist mitterahalise sissemaksega, mis ei saanud kahjustada AS Pere maksevõimet.
Riigikohus arutas asja Lõuna ringkonnaprokuröri Kairi Kaldoja ja Lõuna Toiduainetetööstuse ASi (pankrotis) pankrotihalduri Indrek Lepsoo esindaja vandeadvokaat Oliver Nääsi kassatsioonide alusel. Prokurör taotles ringkonnakohtu otsuse tühistamist ja kriminaalasja saatmist uueks arutamiseks ringkonnakohtule.
Mullu juba teises astmes õigeks mõistetud
Praeguses asjas süüdistati AS Pere (alates 20.09.2012 AS Lõuna Toiduainetööstus) nõukogu liikmeid Kilki ja Raige äriühingu maksevõime olulise vähenemise põhjustamises ning Oolot sellele kaasaaitamises.
Kuna Pere Pagar OÜ osanikuks oli 100-protsendilise osalusega Lõuna Toiduainetööstuse AS, siis nõustus ringkonnakohus kaitsjate seisukohaga, et tegemist oli kontserniga ehk ema- ja tütarettevõttega.
Kohus mõistis menetluskuludena Eesti riigilt Lõuna Toiduainetööstuse ASi kasuks välja esindajatasu 6205,10 eurot, Rein Kilgi, Neeme Raigi ja Kristjan Oolo kasuks esindajatele makstud tasu 24 000 eurot ning Karl Liivapuu kasuks kaitsjatasu 28 000 eurot.
Liivapuu suhtes lõppes kriminaalmenetlus maakohtu 2017. aasta 23. jaanuari määruse tegemisega. Ringkonnakohus jättis Liivapuu vastu esitatud tsiviilhagi läbi vaatamata, kuna õigeksmõistva kohtuotsuse korral on välistatud nii tsiviilhagi rahuldamine kui ka rahuldamata jätmine.
Maakohus rahuldas tsiviilhagi ja mõistis Kilgilt, Neeme Raigilt, Kaie Raigilt, Oololt ja Liivapuult solidaarselt kannatanu Lõuna Toiduainetööstuse AS (pankrotis) kasuks 200 000 eurot.
Mille üle kohtuvaidlus käib?

References: Kohus 

Kohus 

Kohus 
 kohus 
 riigikohus 

Riigikohus 

Riigikohus 

Kohus